ddrg/super_eurlex huggingface dataset:
LT Europos Sąjungos oficialusis leidinys C 109/22

2012 m. vasario 9 d. pareikštas ieškinys byloje IRISL Maritime Training Institute ir kiti prieš Tarybą

(Byla T-56/12)

2012/C 109/48

Proceso kalba: anglų

Šalys

Ieškovės:: IRISL Maritime Training Institute (Teheranas, Iranas), Kara Shipping and Chartering GmbH & Co. KG (Hamburgas, Vokietija), Kheibar Co. (Teheranas, Iranas), Kish Shipping Line Manning Co. (Kish sala, Iranas), Fairway Shipping Ltd (Londonas, Jungtinė Karalystė) ir IRISL Multimodal Transport Co. (Teheranas, Iranas), atstovaujamos baristerių F. Randolph ir M. Lester ir solisitoriaus M. Taher

Atsakovė: Europos Sąjungos Taryba

Reikalavimai

— Panaikinti 2011 m. gruodžio 1 d. Tarybos sprendimą 2011/783/BUSP, kuriuo iš dalies keičiamas Sprendimas 2010/413/BUSP dėl ribojamųjų priemonių Iranui (OL L 319, 2011 12 2, p. 71) ir 2011 m. gruodžio 1 d. Tarybos įgyvendinimo reglamentą (ES) Nr. 1245/2011, kuriuo įgyvendinamas Reglamentas (ES) Nr. 961/2010 dėl ribojamųjų priemonių Iranui (OL L 319, 2011 12 2, p. 11), kiek jie susiję su ieškovėmis.

— Priteisti iš atsakovės bylinėjimosi išlaidas.

Ieškinio pagrindai ir pagrindiniai argumentai

Savo ieškinį ieškovės grindžia keturiais pagrindais ir teigia, kad įtraukusi jų pavadinimus į sąrašus, pridėtus prie ginčijamo sprendimo ir reglamento, Taryba:

— nenurodė tinkamų ar pakankamų motyvų,

— nesilaikė įtraukimo į sąrašus kriterijų ir (arba) padarė akivaizdžią vertinimo klaidą, kai nustatė, kad ieškovės šiuos kriterijus atitiko ir (arba) įtraukė ieškoves į sąrašus, tam nesant tinkamo teisinio pagrindo,

— neužtikrino ieškovių teisės į gynybą ir teisės į veiksmingą teisminį nagrinėjimą ir
7.

Septintasis ieškinio pagrindas yra susijęs su teisės į gynybą ir teisės į veiksmingą teisminę gynybą pažeidimu. Ieškovė tvirtina, kad šie principai buvo pažeisti: — per nacionalinę procedūros stadiją, kai Taryba turėjo vykdyti jos kontrolę, — per procedūros Europos lygmeniu stadiją dėl to, kad Tarybos ieškovei perduoti duomenys yra nepakankami.
LT Europos Sąjungos oficialusis leidinys C 58/14

2011 m. gruodžio 21 d. pareikštas ieškinys byloje Komisija prieš VRDT — European Alliance for Solutions and Innovations (EASI European Alliance Solutions Innovations)

(Byla T-659/11)

2012/C 58/27

Kalba, kuria surašytas ieškinys: anglų

Šalys

Ieškovė: Europos Komisija, atstovaujama J. Samnadda ir F. Wilman bei advokatų A. Berenboom, A. Joachimowicz ir M. Isgour

Atsakovė: Vidaus rinkos derinimo tarnyba (prekių ženklams ir pramoniniam dizainui)

Kita procedūros Apeliacinėje taryboje šalis: European Alliance for Solutions and Innovations Ltd (Londonas, Jungtinė Karalystė)

Reikalavimai

— Panaikinti 2011 m. spalio 11 d. Vidaus rinkos derinimo tarnybos (prekių ženklams ir pramoniniam dizainui) ketvirtosios apeliacinės tarybos sprendimą byloje R 1991/2010-4.

— Dėl to pripažinti negaliojančiu Bendrijos prekių ženklą Nr. 6112403, kurį 36, 37, 44 ir 45 klasėms 2008 m. spalio 17 d. įregistravo kita procedūros Apeliacinėje taryboje šalis.

— Priteisti iš atsakovės bylinėjimosi išlaidas.

Ieškinio pagrindai ir pagrindiniai argumentai

Įregistruotas Bendrijos prekių ženklas, dėl kurio pateiktas prašymas pripažinti jo registraciją negaliojančia: „geltonos, šviesiai mėlynos ir mėlynos“ spalvų vaizdinis prekių ženklas „EASI European Alliance Solutions Innovations“ 36, 37, 44 ir 45 klasių paslaugoms — Bendrijos prekių ženklo registracijos Nr. 6112403.

Bendrijos prekių ženklo savininkė: kita procedūros Apeliacinėje taryboje šalis.

Šalis, prašanti pripažinti Bendrijos prekių ženklo registraciją negaliojančia: ieškovė.

Prašymo pripažinti registraciją negaliojančia motyvai: šalis, prašanti pripažinti Bendrijos prekių ženklo registraciją negaliojančia, savo prašymą pagrindė absoliučiais negaliojimo pagrindais, įtvirtintais Tarybos reglamento (EB) Nr. 207/2009 52 straipsnio 1 dalies a punkte, siejamame su 7 straipsnio 1 dalies c ir h punktais.

Anuliavimo skyriaus sprendimas: atmesti prašymą pripažinti Bendrijos prekių ženklo registraciją negaliojančia.

Apeliacinės tarybos sprendimas: atmesti apeliaciją.

Ieškinio pagrindai: Ginčijamu sprendimu pažeidžiamas Tarybos reglamento Nr. 207/2009 7 straipsnio 1 dalies h punktas, siejamas su Paryžiaus konvencijos 6ter straipsnio 1 dalimi, nes Bendrijos prekių ženklas įregistruotas nepaisant to, kad jo registravimui taikomas nurodytose nuostatose nustatytas draudimas. Ginčijamu sprendimu taip pat pažeidžiamas 7 straipsnio 1 dalies g punktas, nes tokia registracija klaidintų visuomenę, kuri galėtų manyti, kad prekes ir paslaugas, kurioms Bendrijos prekių ženklas yra įregistruotas, yra patvirtinusi arba sertifikavusi Europos Sąjunga arba kuri nors iš jos institucijų.
LT Europos Sąjungos oficialusis leidinys C 319/22

2011 m. rugpjūčio 11 d. pareikštas ieškinys byloje Luna International prieš VRDT — Asteris (Al bustan)

(Byla T-454/11)

2011/C 319/48

Kalba, kuria surašytas ieškinys: anglų

Šalys

Ieškovė: Luna International Ltd (Londonas, Jungtinė Karalystė), atstovaujama baristerio S. Malynicz

Atsakovė: Vidaus rinkos derinimo tarnyba (prekių ženklams ir pramoniniam dizainui)

Kita procedūros Apeliacinėje taryboje šalis: Asteris Industrial and Commercial Company SA (Atėnai, Graikija)

Reikalavimai

— Panaikinti 2011 m. gegužės 20 d. Vidaus rinkos derinimo tarnybos (prekių ženklams ir pramoniniam dizainui) antrosios apeliacinės tarybos sprendimą byloje R 1358/2008-2;

— priteisti iš atsakovės ir kitos procedūros šalies bylinėjimosi išlaidas.

Ieškinio pagrindai ir pagrindiniai argumentai

Įregistruotas Bendrijos prekių ženklas, dėl kurio pateiktas prašymas pripažinti jo registraciją negaliojančia: vaizdinis prekių ženklas „Al bustan“ 29, 30, 31 ir 32 klasių prekėms — Bendrijos prekių ženklo paraiška Nr. 3540846

Bendrijos prekių ženklo savininkė: ieškovė

Šalis, prašanti pripažinti Bendrijos prekių ženklo registraciją negaliojančia: Kita procedūros Apeliacinėje taryboje šalis

Prašymo pripažinti registraciją negaliojančia motyvai: Šalis, prašanti pripažinti registraciją negaliojančia, savo prašymą grindžia Tarybos reglamento (EB) Nr. 207/2009 51 straipsnio 1 dalies b punktu ir 52 straipsnio 1 dalies a punktu ir ankstesne Graikijos vaizdinio prekių ženklo „AL BUSTAN“ 29 klasės prekėms registracijos paraiška Nr. 137497

Anuliavimo skyriaus sprendimas: pripažinti Bendrijos prekių ženklą negaliojančiu dalies nagrinėjamų prekių atžvilgiu

Apeliacinės tarybos sprendimas: atmesti apeliaciją

Ieškinio pagrindai: Tarybos reglamento Nr. 207/2009 53 straipsnio 1 dalies, 57 straipsnio 2 ir 3 dalių pažeidimas, nes Apeliacinė taryba padarė klaidingą išvadą, kad ankstesnio nacionalinio prekių ženklo savininkas pateikė įrodymų, kad per penkerius metus iki pateikiant prašymą dėl registracijos pripažinimo negaliojančia, ankstesnis prekių ženklas iš tikrųjų buvo naudojamas valstybėje narėje, kurioje jis buvo registruotas prekėms, dėl kurių buvo pateikta registracijos paraiška, arba kad buvo priežasčių jo nenaudoti. Be to, Apeliacinė taryba, remdamasi mažą įrodomąją vertę turinčiomis (arba neturinčiomis jokios) aplinkybėmis, padarė neleistinas išvadas.
LT Europos Sąjungos oficialusis leidinys C 282/46

2011 m. rugpjūčio 4 d. pareikštas ieškinys byloje Banco Bilbao Vizcaya Argentaria prieš Komisiją

(Byla T-429/11)

2011/C 282/85

Proceso kalba: ispanų

Šalys

Ieškovė: Banco Bilbao Vizcaya Argentaria, SA (Bilbao, Ispanija), atstovaujama advokato J. Ruiz Calzado, Rechtsanwalt M. Núñez-Müller ir advokato J. Domínguez Pérez

Atsakovė: Europos Komisija

Reikalavimai

Ieškovė Bendrojo Teismo prašo:

— panaikinti Sprendimo 1 straipsnio 1 dalį,

— nepatenkinus pirmojo reikalavimo, iš dalies panaikinti Sprendimo 1 straipsnio 4 ir 5 dalis,

— nepatenkinus antrojo reikalavimo, panaikinti Sprendimo 4 straipsnį arba atitinkamai iš dalies pakeisti jo taikymo sritį ir

— priteisti iš Komisijos visas bylinėjimosi išlaidas.

Ieškinio pagrindai ir pagrindiniai argumentai

Šis ieškinys pareikštas dėl 2011 m. sausio 12 d. Komisijos sprendimo 2011/282/ES dėl Ispanijos įgyvendintos finansinės prestižo vertės amortizacijos mokesčių tikslais įsigyjant užsienio bendrovės akcijų Nr. C 45/07 (ex NN 51/07, ex CP 9/07) [pranešta dokumentu Nr. C(2010) 9566] (toliau — Sprendimas).

Grįsdama ieškinį ieškovė remiasi septyniais pagrindais.

1. Pirmasis ieškinio pagrindas, susijęs su SESV 107 ir 108 straipsnių pažeidimu, nes pripažįstama, kad Ispanijos pelno mokesčio įstatymo konsoliduoto teksto (toliau –TRILS) 12 straipsnio 5 dalyje yra valstybės pagalbos elementų tiek, kiek pagal ją leidžiama nurašyti prestižo vertę, susidariusią įsigijus užsienio įmonių akcijų, įsigijimų ne Bendrijoje atveju.

2. Antrasis ieškinio pagrindas, susijęs su teisės klaida ir procedūrų pažeidimu, nes tam, kad priemonė būtų pripažinta valstybės pagalba, kuri visa turi būti uždrausta, pakanka, kad ją įgyvendinus susidarytų tam tikros situacijos, kvalifikuotinos valstybės pagalbos elementu.

3. Trečiasis ieškinio pagrindas, susijęs su proporcingumo principo pažeidimu, nes Sprendime konstatuojama, kad i) visa priemonė yra neteisėta pagalba, įskaitant ir tokias šalis kaip Kinija ar Indija bei kitas šalis tais atvejais, kai buvo arba gali būti įrodyta, jog egzistavo aiškios teisinės kliūtys tarptautiniams susijungimams ir kad ii) su bendrąja rinka nesuderinama valstybės pagalba yra visa priemonė, įskaitant ir leidimą nurašyti prestižo vertę, susidariusią įsigijus akcijų daugumos dalį užsienio įmonėse ne Bendrijoje.

4. Ketvirtasis ieškinio pagrindas, susijęs su teisėtų lūkesčių ir vienodo požiūrio principų pažeidimu, nes Komisija netaikė rekomendacijų, įtvirtintų komunikate dėl tiesioginių mokesčių, ir administracinės praktikos.

5. Penktasis ieškinio pagrindas, susijęs su gero administravimo principo pažeidimu, nes Komisija nepatikrino tikslios praktinių kliūčių susijungimų įsigyjant ne Bendrijoje atveju apimties.

6. Šeštasis ieškinio pagrindas, susijęs su teisės ir vertinimo klaidomis dėl Sprendime pripažįstamų teisėtų lūkesčių apimties.
LT Europos Sąjungos oficialusis leidinys C 80/19

2010 m. gruodžio 22 d. pareikštas ieškinys byloje Aktieselskabet af 21. november 2001 prieš VRDT — Parfums Givenchy (only givenchy)

(Byla T-586/10)

2011/C 80/36

Kalba, kuria surašytas ieškinys: anglų

Šalys

Ieškovė: Aktieselskabet af 21. november 2001 (Brandė, Danija), atstovaujama lawyer C. Christiansen

Atsakovė: Vidaus rinkos derinimo tarnyba (prekių ženklams ir pramoniniam dizainui)

Kita procedūros Apeliacinėje taryboje šalis: Parfums Givenchy SA (Levalua Perė, Prancūzija)

Ieškovės reikalavimai

— Panaikinti 2010 m. spalio 7 d. Vidaus rinkos derinimo tarnybos (prekių ženklams ir pramoniniam dizainui) antrosios apeliacinės tarybos (byla R 1566/2009-2) sprendimą.

— Priteisti iš atsakovės bylinėjimosi išlaidas.

Ieškinio pagrindai ir pagrindiniai argumentai

Bendrijos prekių ženklo paraišką pateikęs asmuo: kita procedūros Apeliacinėje taryboje šalis

Prašomas įregistruoti Bendrijos prekių ženklas: vaizdinis prekių ženklas only givenchy 3 klasės prekėms — paraiška Nr. 3980241

Prekių ženklo ar žymens, kuriuo grindžiamas protestas, savininkas: ieškovė

Prekių ženklas ar žymuo, kuriuo grindžiamas protestas: žodinis Danijos prekių ženklas ONLY, be kita ko, 3 ir 9 klasių prekėms — paraiška Nr. VR 2001 03359; žodinis Danijos prekių ženklas ONLY 25 klasės prekėms — paraiška Nr. VR 2000 02183; žodinis Bendrijos prekių ženklas ONLY 14, 18 ir 25 klasių prekėms — paraiška Nr. 638833

Protestų skyriaus sprendimas: atmesti protestą

Apeliacinės tarybos sprendimas: atmesti apeliaciją

Ieškinio pagrindai: Tarybos reglamento Nr. 207/2009 8 straipsnio 1 dalies b punkto ir 8 straipsnio 5 dalies pažeidimas, nes Apeliacinė Taryba suklydo nusprendusi, kad neegzistuoja galimybė supainioti prekių ženklus ir kad atitinkama visuomenė nepastebės ryšio ar sąsajos tarp ankstesnių prekių ženklų ir ginčijamo prekių ženklo.
—

Pirmiausia panaikinti 2010 m. birželio 30 d. Komisijos sprendimą byloje COMP/38.344 — Įtempiamoji armatūra tiek, kiek i) jo 1 straipsnyje pripažįstama, kad AMWF, AM Fontaine ir AM Verderio atitinkamai nuo 1984 m. sausio 1 d. iki 2002 m. rugsėjo 19 d., nuo 1984 m. gruodžio 20 d. iki 2002 m. rugsėjo 19 d. ir nuo 1995 m. balandžio 3 d. iki 2002 m. rugsėjo 19 d. dalyvavo viename tęstiniame pažeidime ir (arba) suderintuose veiksmuose įtempiamosios armatūros sektoriuje, tuo pažeisdamos SESV 101 straipsnį ir EEE susitarimo 53 straipsnį; ii) dėl to 2 straipsnyje joms skiriamos tokios baudos: AMWF — 276,48 milijonų eurų, iš kurių 268,8 milijonų eurų kartu solidariai su AM Fontaine ir 72 milijonai eurų kartu ir solidariai su AM Verderio; iii) 3 straipsnyje jos įpareigojamos nedelsiant baigti pažeidimą, jei to dar nepadarė, ir susilaikyti nuo bet kokių i punkte nurodytų veiksmų bei bet kokių veiksmų, kurių tikslas ar poveikis toks pats arba panašus; ir iv) 4 straipsnyje jos nurodomos kaip sprendimo adresatės.
LT Europos Sąjungos oficialusis leidinys C 63/49

2010 m. sausio 22 d. pareikštas ieškinys byloje Alisei prieš Komisiją

(Byla T-16/10)

2010/C 63/87

Proceso kalba: italų

Šalys

Ieškovė: Alisei (Roma, Italija), atstovaujama advokatų F. Sciaudone, R. Sciaudone, A. Neri.

Atsakovė: Europos Komisija

Ieškovės reikalavimai

— Panaikinti sprendimą atmesti.

— Panaikinti sprendimą suteikti subsidiją.

— Nurodyti Komisijai atlyginti žalą.

— Priteisti iš atsakovės bylinėjimosi išlaidas.

Ieškinio pagrindai ir pagrindiniai argumentai

Šie ieškiniu Alisei prašo:

— panaikinti 2009 m. spalio 29 d. Komisijos sprendimą neatrinkti ieškovės pateikto prašymo subsidijai gauti vykdant ribotą konkursą „priemonė, skirta greitai reaguoti į sparčiai didėjančias maisto kainas besivystančiose šalyse“ (EuropeAid/128608/C/ACT/Multi) ir įtraukti ją į rezervo sąrašą,

— panaikinti 2009 m. spalio 29 d. Komisijos sprendimą atrinkti kitos organizacijos prašymą subsidijai gauti,

— atlyginti patirtą žalą.

Šiuo klausimu nurodoma, kad remdamasi konkurso sąlygomis ieškovė pasiūlė veiksmų planą pagerinti San Tomės ir Prinsipės žemės ūkio produktyvumą ir šiuo tikslu nurodė kaip vietos partnerį organizaciją, ekspertę žemės ūkio srityje.

Jos pasiūlymas buvo iš pradžių atrinktas ir ieškovei buvo nurodyta pateikti išsamų prašymą iki 2009 m. rugsėjo 15 dienos.

Negavusi jokios informacijos apie jos pasiūlymo nagrinėjimo rezultatus, nors kitos į kvietimą teikti pasiūlymus atsakiusios organizacijos tokią informaciją gavo, ieškovė dėl to 2009m. lapkričio 17 d. išsiuntė elektroninį laišką Komisijai. Komisija į šį laišką atsakė tą pačią dieną nurodydama, kad atsakymas jau buvo išsiųstas visiems dalyviams, pridėdama kopiją. Ginčijamu sprendimu Europos Komisija pranešė ieškovei, kad vertinimo komisija neatrinko jos pasiūlymo siekiant subsidijos ir nusprendė ją įtraukti į rezervo sąrašą, galiojantį iki 2009m. gruodžio 31 dienos. Be to, Komisija nurodė, kad jei su Alisei nebus susisiekta iki šios datos, jos pasiūlymas nebebus nagrinėjamas per šį konkursą dėl subsidijos suteikimo.

Grįsdama savo prašymą dėl sprendimo atsisakyti suteikti ieškovei subsidiją panaikinimo, ji nurodo:

— pareigos motyvuoti nesilaikymą, nes Komisija nenurodė — ir tyčia bei akivaizdžiai atsisakė atsakyti į prašymą pateikti informaciją šiuo klausimu — motyvų (net glaustų), dėl kurių ieškovės prašymas nebuvo atrinktas ir ji buvo įtraukta į rezervo sąrašą,

— administracinių veiksmų skaidrumo principo, vienodo požiūrio principo ir teisės į gynybą pažeidimą, nes Komisija kitiems neatrinktiems konkurentams nurodė neatrinkimo priežastis, o ieškovei informacija buvo pateikta pasibaigus rezervo sąrašo galiojimui.

Grįsdama savo prašymą panaikinti sprendimą suteikti subsidiją laimėjusiai organizacijai ieškovė nurodo:

— klaidingą vertinimą ir sprendimo nepagrįstumą, nes Komisija subsidijai skirti atrinko prašymą organizacijos, kurios profesinė patirtis yra ribota, o techninės galimybės nepakankamos, ir kuris nelabai skiriasi, palyginti su kitų pateiktais prašymais, ypač su ieškovės prašymu.

Ieškovė galiausiai prašo atlyginti patirtą žalą.
LT Europos Sąjungos oficialusis leidinys C 267/67

2009 m. rugpjūčio 14 d. pareikštas ieškinys byloje Planet prieš Komisiją

(Byla T-320/09)

2009/C 267/122

Proceso kalba: graikų

Šalys

Ieškovė: Planet AE Anonymi Etairia Parochis Symvouleftikon Ypiresion, atstovaujama advokato V. Christianos

Atsakovė: Europos Bendrijų Komisija

Ieškovės reikalavimai

— Panaikinti du Komisijos (OLAF) sprendimus, kuriais pagal išankstinio perspėjimo sistemą prašoma priskirti ieškovę pirmiausia W1a kategorijai, vėliau — W1b;

— priteisti iš Komisijos bylinėjimosi išlaidas.

Ieškinio pagrindai ir pagrindiniai argumentai

Ieškiniu siekiama panaikinti, pirma, Komisijos sprendimą, kuriuo pagal išankstinio perspėjimo sistemą (toliau — IPS) prašoma priskirti ieškovę W1a kategorijai, ir antra, Komisijos sprendimą, kuriuo prašoma pakeisti pirmiau minėtą sprendimą, ir nuo 2009 m. gegužės 25 d. priskirti ieškovę nepalankiausiai W1b kategorijai pagal IPS.

Ieškovė tvirtina, kad ginčijamuose sprendimuose buvo pažeisti esminiai procedūriniai reikalavimai, nes juose nesilaikoma Sprendime 2008/969/EB (1) nustatytų sąlygų dėl formos, kurių turi būti laikomasi, kad įrašymas į IPS atitiktų Bendrijos teisę. Ieškovė iš esmės pabrėžia, kad pagal minėto sprendimo 8 straipsnio 1 dalį Komisijos kompetentinga įstaiga, atsakinga už viešųjų pirkimų sutarčių pasirašymą, fizinį ar juridinį asmenį, apie kurį prašoma perspėti pagal IPS, turi iš anksto informuoti apie su šiuo asmeniu susijusių duomenų galimą įtraukimą į IPS. Be to, pagal šio sprendimo 3 straipsnio 1 dalies c punktą, šis įtraukimas turi būti motyvuotas.

Be to, ieškovė tvirtina, kad Sprendimo 2008/969/EB 8 straipsnyje nustatytų sąlygų nesilaikymu taip pat pažeidžiami Bendrijos teisės pripažinti pagrindiniai principai ir teisės. Ji mano, kad Komisijos elgesys neatitinka Europos Sąjungos pagrindinių teisių chartijos 41 straipsnyje numatyto gero administravimo principo, nes Komisija jos iš anksto ir reguliariai neinformavo pagal Sprendimo 2008/969/EB 8 straipsnio 1 dalį, taip atimdama iš jos galimybę pateikti savo nuomonę. Komisija, ieškovės nuomone, taip pat nesilaikė savo rūpestingumo pareigos. Komisijos elgesys taip pat nesuderinamas su Europos Komisijos darbuotojų gero administracinio elgesio bendraujant su visuomene kodekso 1 straipsniu.

Galiausiai ieškovė tvirtina, kad Komisija pažeidė jos teisę būti iš anksto išklausytai, teisę į gynybą, nekaltumo prezumpciją, nes ieškovė neturėjo galimybės pateikti savo nuomonę ir savo prieštaravimus dėl sprendimų, susijusių su jos įtraukimu į IPS, kuriuos priėmė Komisijos kompetentinga įstaiga.

(1) 2008 m. gruodžio 16 d. Komisijos sprendimas 2008/969/EB,Euratomas dėl išankstinio perspėjimo sistemos, skirtos Komisijos leidimus duodantiems pareigūnams ir vykdomosioms įstaigoms (OL L 344, p. 125)
LT Europos Sąjungos oficialusis leidinys C 102/30

2009 m. vasario 27 d. pareikštas ieškinys byloje Idromacchine ir kt. prieš Komisiją

(Byla T-88/09)

2009/C 102/45

Proceso kalba: italų

Šalys

Ieškovai: Idromacchine Srl (Porto Marghera, Italija), Alessandro Capuzzo (Miranas, Italija), Roberto Capuzzo (Moljano Venetas, Italija), atstovaujami advokatų W. Viscardini ir G. Donà

Atsakovė: Europos Bendrijų Komisija

Ieškovų reikalavimai

A) Priteisti iš Europos Bendrijų Komisijos: 1) materialinės žalos atlyginimą, sumokant Idromacchine Srl5 459 641,28 EUR kompensaciją (arba kitokią Pirmosios instancijos teismo nustatytą kompensaciją); 2) moralinės žalos atlyginimą, — sumokant Idromacchine Srl ex aequo ir bono nustatytą ir, peliminariai, didelę dalį (pavyzdžiui, 30-50 %) materialinės žalos atitinkančią kompensaciją; — sumokant Alessandro Capuzzo ir Roberto Capuzzo kiekvieno iš jų atžvilgiu ex aequo ir bono nustatytą ir, peliminariai, didelę dalį (pavyzdžiui, 30-50 %) materialinės žalos atitinkančią kompensaciją; 3) atkurti Idromacchine Srl ir Alessandro Capuzzo bei Roberto Capuzzo įvaizdį, nurodant ištaisyti 2005 m. vasario 18 d. Oficialiajame leidinyje (C 42, p. 15 ir paskesni) paskelbtą informaciją apie ieškovus tokiai būdais, kuriuos Pirmosios instancijos teismas laiko tinkamiausiais (pavyzdžiui, paskelbiant ad hoc Oficialiajame leidinyje ir (arba) išsiunčiant laišką svarbiausiems atitinkamo sektoriaus ūkio subjektams);

B) priteisti iš Europos Bendrijų Komisijos bylinėjimosi išlaidas.

Ieškinio pagrindai ir pagrindiniai argumentai

Ieškovai nurodo, kad tai, jog Komisija paskelbė bendrovės Idromacchine Srl pavadinimą, kuri yra tretysis asmuo 2004 m. gruodžio 30 d. Komisijos sprendimo C (2004) 5426 galutinis, 2005 m. vasario 18 d. paskelbto Europos Sąjungos Oficialiajame leidinyje (C 42, p. 15 ir paskesni), formalaus adresato atžvilgiu, ir šiai bendrovei nenaudingą su ja susijusią informaciją, sudaro rimtą kelių Bendrijos teisės principų pažeidimą, todėl jie prašo atlyginti dėl to patirtą materialinę ir moralinę žalą.

Komisija, paskelbdama nurodytą informaciją, kurios atžvilgiu neatliko reikalingų patikrinimų, iš kurių pagrindinis yra ieškovų nuomonės išklausymas, pažeidė savo rūpestingumo pareigą, pareigą užtikrinti teisės į gynybą apaugą, o taip pat pareigą saugoti profesines paslaptis.

Bet kuriuo atveju, kadangi paskelbtas sprendimas nesusijęs su Idromacchine Srl, su ja susijusių duomenų paskelbimas turi būti laikomas neproporcinga priemone Komisijos siekiamo tikslo, kuris apsiriboja bylų, susijusių su Bendrijos teisės normų konkurencijos srityje taikymu, paviešinimu, atžvilgiu.

Kalbant apie nurodytą žalą, minėtas paskelbimas smarkiai sumažino Idromacchine Srl apyvartą jos veiklos srityje ir stipriai pakenkė bendrovės bei ją atstovaujančių asmenų reputacijai.
LT Europos Sąjungos oficialusis leidinys C 32/37

2008 m. spalio 31 d. pareikštas ieškinys byloje Umbach prieš Komisiją

(Byla T-474/08)

(2009/C 32/73)

Proceso kalba: vokiečių

Šalys

Ieškovas: Dieter C. Umbach, atstovaujamas advokato M. Stephani

Atsakovė: Europos Bendrijų Komisija

Ieškovo reikalavimai

— Panaikinti 2008 m. rugsėjo 2 d. Komisijos sprendimą Nr. SG.E.3/MV/psi D(2008) 6991.

Ieškinio pagrindai ir pagrindiniai argumentai

Ieškovas ginčija Komisijos sprendimą, kuriuo atsisakoma suteikti jam galimybę pilnai ir be apribojimų susipažinti su dokumentais, susijusiais su TACIS programa ir TACIS sutartimi, kurios viena iš šalių yra ieškovas. Ieškovas nurodo, kad galimybė susipažinti su nurodytais dokumentais turi lemiamą reikšmę jo gynybai nagrinėjant bylą dėl Komisijos ieškinio dėl sumų grąžinimo nutraukus TACIS sutartį.

Savo ieškinį ieškovas grindžia bendrųjų Bendrijos teisės principų, ypač gero administravimo principo ir teisės į nešališką bylos nagrinėjimą principo, pažeidimu tiek, kiek jis, kaip suinteresuotas asmuo, turi turėti galimybę pilnai susipažinti su dokumentais, reikalingais jo gynybai ir vėlesniam savo reikalavimų Komisijos atžvilgiu pagrindimui.

Be to, ieškovas nurodo, kad Reglamentas (EB) Nr. 1049/2001 (1) suteikia jam teisę be apribojimų susipažinti su visais dokumentais, kadangi Komisija, įgyvendindama minėto reglamento 4 ir 9 straipsniuose jai suteiktą diskreciją, padarė teisės klaidą.

(1) 2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais. (OL L 145, p. 43; 2004 m. specialusis leidimas lietuvių k., 1 sk., 3 t., p. 331).